ระเบียบกระทรวงศึกษาธิการ
ระเบียบกระทรวงศึกษาธิการ
ว่าด้วยการประเมินเทียบระดับการศึกษาขั้นพื้นฐาน
และการศึกษาระดับอุดมศึกษาระดับต่ำกว่าปริญญา
พ.ศ. ๒๕๔๖
 

เพื่อให้การเทียบระดับการศึกษาขั้นพื้นฐานและการศึกษาระดับอุดมศึกษาระดับต่ำกว่าปริญญาในสถานศึกษาที่จัดการศึกษาระดับอุดมศึกษาระดับต่ำกว่าปริญญาเป็นไปด้วยความเรียบร้อยและมีประสิทธิภาพ

อาศัยอำนาจมาตรา
๕ แห่งพระราชบัญญัติการศึกษาแห่งชาติ พ.ศ. ๒๕๔๒ แก้ไขเพิ่มเติม (ฉบับที่ ๒) พ.ศ.
๒๕๔๕ ประกอบความในข้อ ๓
แห่งกฎกระทรวงว่าด้วยการแบ่งระดับและการเทียบระดับการศึกษานอกระบบและการศึกษาตามอัธยาศัย
พ.ศ. ๒๕๔๖ รัฐมนตรีว่าการกระทรวงศึกษาธิการจึงออกระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงศึกษาธิการ
ว่าด้วยการประเมินเทียบระดับการศึกษาขั้นพื้นฐานและการศึกษาระดับอุดมศึกษาระดับต่ำกว่าปริญญา
พ.ศ. ๒๕๔๖

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้ 
สถานศึกษา
หมายความว่า
สถานศึกษาที่จัดการศึกษาขั้นพื้นฐานและสถานศึกษาที่จัดการศึกษาระดับอุดมศึกษาระดับต่ำกว่าปริญญา
และเป็นสถานศึกษาที่รัฐมนตรีกำหนดให้ทำหน้าที่เทียบระดับการศึกษา
การเทียบระดับการศึกษา
หมายความว่า การนำผลการเรียน
ความรู้และประสบการณ์ที่ได้รับจากการศึกษานอกระบบที่จัดเป็นหลักสูตรเฉพาะ
หรือหลักสูตรฝึกอบรมตามความต้องการของกลุ่มเป้าหมาย และการศึกษาตามอัธยาศัย
การฝึกอาชีพ หรือจากประสบการณ์การทำงาน มาประเมินเพื่อเทียบระดับการศึกษาระดับใดระดับหนึ่ง

ข้อ ๔
ผู้ขอเทียบระดับการศึกษา ต้องมีคุณสมบัติ ดังต่อไปนี้
(๑)
มีสัญชาติไทย หรือเป็นบุคคลที่เข้าเมืองโดยชอบด้วยกฎหมาย
(๒)
มีพื้นความรู้ในระดับการศึกษาที่ต่ำกว่าระดับที่ประสงค์จะขอเทียบระดับการศึกษาหนึ่งระดับ
ยกเว้นการขอเทียบระดับก่อนประถมศึกษา และระดับประถมศึกษา
(๓)
มีภูมิลำเนาหรือถิ่นที่อยู่เป็นประจำ
ในเขตบริการการเทียบระดับการศึกษาของสถานศึกษา
(๔)
ไม่เป็นนักเรียนหรือนักศึกษา ซึ่งกำลังศึกษาอยู่ในสถานศึกษาที่จัดการศึกษาในระบบ
หรือการศึกษานอกระบบที่แบ่งระดับเช่นเดียวกับการศึกษาในระบบ

ข้อ ๕
การเทียบระดับการศึกษา
ให้คำนึงถึงความสะดวกของผู้ขอเทียบระดับการศึกษาและความพร้อมของสถานศึกษาเป็นสำคัญ

ข้อ ๖
สถานศึกษาซึ่งมีหน้าที่ดำเนินการเทียบระดับการศึกษา
จะต้องประกาศกำหนดให้ผู้ขอเทียบระดับการศึกษา
ยื่นคำร้องขอเทียบระดับการศึกษาและดำเนินการเทียบระดับการศึกษาเป็นการทั่วไปไม่น้อยกว่าปีการศึกษาละหนึ่งครั้ง

ข้อ ๗
ผู้ที่ประสงค์จะเทียบระดับการศึกษา
ให้ยื่นคำร้องขอเทียบระดับการศึกษาที่สถานศึกษา
ซึ่งตนมีภูมิลำเนาหรือถิ่นที่อยู่เป็นประจำตามวัน เวลา ที่สถานศึกษากำหนด
พร้อมทั้งหลักฐานการมีคุณสมบัติที่จะขอเทียบระดับการศึกษา ตามข้อ ๔
และอาจมีหลักฐานที่แสดงความรู้ทักษะและประสบการณ์จากการศึกษานอกระบบการศึกษาตามอัธยาศัย
การฝึกอาชีพหรือการทำงานตามที่สถานศึกษากำหนด

ข้อ ๘
ให้สถานศึกษาแต่งตั้งคณะกรรมการประเมินเทียบระดับการศึกษาจำนวนไม่เกินห้าคน ทั้งนี้ ต้องเป็นผู้มีความรู้และประสบการณ์ในสาขาวิชาของการศึกษาระดับนั้นจำนวนไม่น้อยกว่าสามคน
และผู้มีความรู้และประสบการณ์ด้านการวัดและประเมินผลจำนวนหนึ่งคน
ดำเนินการประเมินเทียบระดับการศึกษาคณะกรรมการประเมินเทียบระดับการศึกษาของสถานศึกษาอาจแต่งตั้งคณะอนุกรรมการหรือคณะทำงานเพื่อพิจารณาหรือปฏิบัติการอย่างใดอย่างหนึ่งตามที่คณะกรรมการมอบหมาย
ให้หน่วยงานต้นสังกัดจัดทำมาตรฐานการเรียนรู้ระดับการศึกษาที่สอดคล้องกับจุดหมายของหลักสูตร
จัดทำหลักเกณฑ์ วิธีการและกรอบเครื่องมือประเมินเทียบระดับการศึกษา
ให้สถานศึกษาจัดทำมาตรฐานการเรียนรู้ระดับการศึกษาที่สอดคล้องวิสัยทัศน์และหลักสูตรของสถานศึกษาเพิ่มเติม
จัดทำเครื่องมือประเมินเทียบระดับการศึกษาตามมาตรฐานการเรียนรู้ระดับการศึกษา
ตามหลักเกณฑ์ วิธีการและกรอบเครื่องมือประเมินที่หน่วยงานต้นสังกัดกำหนด
รวมทั้งจัดทำเครื่องมือประเมินตามมาตรฐานการเรียนรู้ระดับการศึกษา
ที่สถานศึกษาจัดทำเพิ่มเติม

ข้อ ๙
การประเมินเทียบระดับการศึกษา
ให้ประเมินมวลประสบการณ์และความรู้ที่เป็นองค์รวมของบุคคล
ให้ครอบคลุมคุณลักษณะที่สำคัญ ทั้งด้านความรู้ ทักษะกระบวนการ คุณธรรม
จริยธรรมและค่านิยม ให้เป็นไปตามมาตรฐานการเรียนรู้ระดับการศึกษา
ที่สอดคล้องกับจุดหมายของหลักสูตร

ข้อ ๑๐
ผู้ขอเทียบระดับการศึกษาจะต้องได้รับการประเมินผ่านมาตรฐานการเรียนรู้ระดับการศึกษาที่กำหนด
จึงจะถือว่าผ่านการประเมินเทียบระดับการศึกษา
ผู้ขอเทียบระดับการศึกษาที่ไม่ผ่านการประเมินตามวรรคแรก
สามารถเก็บสะสมผลการประเมินในส่วนที่ผ่านมาตรฐานการเรียนรู้ระดับการศึกษาไว้ได้
แต่ต้องเข้ารับการประเมินเทียบระดับการศึกษาให้ผ่านครบมาตรฐานการเรียนรู้ระดับการศึกษาตามที่กำหนดภายใน
๕ ปี นับแต่วันอนุมัติผลตามคำร้องขอเทียบระดับการศึกษาครั้งแรก

ข้อ ๑๑
ให้หัวหน้าสถานศึกษาเป็นผู้พิจารณาอนุมัติผลการเทียบระดับการศึกษา

ข้อ ๑๒
ให้สถานศึกษาจัดทำหลักฐานแสดงผลการประเมินเทียบระดับการศึกษาตามแบบท้ายระเบียบนี้เก็บไว้เป็นหลักฐานหนึ่งฉบับ
และมอบให้ผู้ขอเทียบระดับการศึกษาหนึ่งฉบับ

ข้อ ๑๓
การออกประกาศนียบัตร ให้เป็นไปตามระเบียบกระทรวงศึกษาธิการว่าด้วยการออกประกาศนียบัตร

ข้อ ๑๔
ให้หน่วยงานต้นสังกัดของสถานศึกษา
กำกับดูแลและตรวจสอบการดำเนินการเทียบระดับการศึกษา ให้ได้มาตรฐานและเป็นธรรม

ข้อ ๑๕
ให้สถานศึกษา
เรียกเก็บเงินค่าธรรมเนียมการเทียบระดับการศึกษาได้ตามหลักเกณฑ์ที่หน่วยงานต้นสังกัดกำหนด

ข้อ ๑๖
ให้สำนักบริหารงานการศึกษานอกโรงเรียนเป็นหน่วยงานกลางทำหน้าที่จัดทำนโยบาย
แผนพัฒนาการดำเนินงานการเทียบระดับการศึกษา และประสานงานการเทียบระดับการศึกษา

ข้อ ๑๗
ให้ปลัดกระทรวงศึกษาธิการ
รักษาการให้เป็นไปตามระเบียบนี้และให้มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้


ประกาศ ณ วันที่ ๑๙
สิงหาคม พ.ศ. ๒๕๔๖
ปองพล อดิเรกสาร
รัฐมนตรีว่าการกระทรวงศึกษาธิการ
[เอกสารแนบท้าย]

๑. หลักฐานแสดงผลการประเมินเทียบระดับการศึกษา

(ดูข้อมูลจากภาพกฎหมาย)



















ดลธี/ผู้จัดทำ
๑๑ กุมภาพันธ์ ๒๕๕๒

พัชรินทร์/ตรวจ
๑๑ กุมภาพันธ์ ๒๕๕๒

วิมล/ปรับปรุง
๑๙ พฤษภาคม ๒๕๕๙



[๑]
ราชกิจจานุเบกษา เล่ม ๑๒๐/ตอนพิเศษ ๑๒๔ ง/หน้า ๓๕/๓๑ ตุลาคม ๒๕๔๖